Find "3. halvleg med Brix og Jørgensen" på Spotify, og kom med i podcaststudiet tirsdag 24. januar klokken 19.50 på TV2 Nord Salto. En ny podcast ser dagens lys på TV2 Nord. Fremover kan man lytte til “Mandagstræneren” og “Portrættet” i serien “3. halvleg med Brix og Jørgensen”. Værterne er Mogens Jørgensen og Simon Brix Frederiksen, der udover at være journalister på TV2 Nord er glødende sportsfans. - Der var vist nogen, der var ved at være trætte af at høre os sidde og snakke om sport nede i kantinen, så vi blev bedt om at lave en podcast om sport i stedet, siger Mogens Jørgensen med et grin. I “Portrættet” inviterer værterne nordjyske sportspersonligheder ind til en snak, og i samtalen er der indlagt det benspænd, at gæsterne ikke må bruge de sportsklicheer, som ellers bliver benyttet til hudløshed i interviews med sportsfolk. - Gæsterne må ikke sige “man” og “det er klart”, for de formuleringer er vi ved at få galt i halsen, siger Simon Brix Frederiksen. I første afsnit af "3. halvleg med Brix og Jørgensen" medvirker den tidligere Superligastjerne Mads Justesen, og han afslører blandt andet årsagen til sit bratte farvel til Hobro IK. I “Mandagstræneren” dissekerer værterne et aktuelt emne i sportens verden. - Det kan for eksempel være AaBs krise eller Aalborg Håndbolds nye stjerneindkøb. I bedste sportsånd er vi mandagstrænere, og vi er både gammelkloge og mavesure, siger Simon Brix Frederiksen med et glimt i øjet. En guldgrube af anekdoter Mogens Jørgensen har en fortid som centerforward for AaB, som han nåede at spille 90 kampe og score 20 mål for i perioden 1978-1986. Han var blandt andet med, da AaB sikrede sig oprykning til 1. Division. Et brækket ben blev punktummet for den professionelle fodboldkarriere, og i stedet blev Mogens Jørgensen ansat som en af de første medarbejdere på det dengang nyopstartede TV2 Nord, hvor han i 2023 kan fejre 35 års jubilæum. - Mogens er en legende og en nordjysk sportspersonlighed selv. Han har en guldgrube af anekdoter, fordi han har stået på sidelinjen i så mange år, siger Simon Brix Frederiksen. Som sportsreporter har Mogens Jørgensen dækket stort og småt, både til nyhederne og i serier som “Skæve ben i Skæve” og “Ulsted: Nordjyllands dårligste fodboldhold?” - Det har været en stor oplevelse at komme ud og møde alt fra motocross-kørere til Mikkel Hansen, siger Mogens Jørgensen. Simon Brix Frederiksen introducerer sig selv som “falleret fodboldtalent” i podcasten. Han har spillet 294 kampe for Gug Boldklub, og så har han stået på tribunerne ved et utal af kampe. - Jeg er sportsnørd med stort S, siger Simon Brix Frederiksen. Drømmer om særlig gæst Passionen for sport er ikke til at tage fejl af, når makkerparret sætter sig bag mikrofonerne i podcaststudiet. - Vi snakker i munden på hinanden, så man skal være hurtig, hvis man vil have et ord indført, siger Mogens Jørgensen og griner. Ingen sportsgren er for lille til at blive vendt i "3. halvleg med Brix og Jørgensen", omend fokus i særdeleshed vil være på de sportsgrene, som Nordjylland er særligt dygtige til. - Vi vil fortælle nordjyderne det, de ikke vidste, de gerne ville vide om nordjysk sport og nordjyske sportspersonligheder, siger Simon Brix Frederiksen. Særligt én sportpersonlighed håber værterne på at få på besøg en dag. - Drømmen er at få Mikkel Hansen ind og få den snak, man aldrig har fået med Mikkel Hansen, siger Simon Brix Frederiksen. Find "3. halvleg med Brix og Jørgensen" på Spotify, og kom med i podcaststudiet tirsdag 24. januar klokken 19.50 på TV2 Nord Salto.

Referat:
I "3. halvleg med Brix og Jørgensen" dykker de to sportsentusiaster ned i aktuelle emner og inviterer sportspersonligheder ind til en snak i studiet.